KIRJALLINEN KYSYMYS E-2125/01 esittäjä(t): Konstantinos Hatzidakis (PPE-DE) komissiolle. Radonin kertymät Kreikassa.



Virallinen lehti nro 081 E , 04/04/2002 s. 0112 - 0113



KIRJALLINEN KYSYMYS E-2125/01 esittäjä(t): Konstantinos Hatzidakis (PPE-DE) komissiolle (13. heinäkuuta 2001) Aihe: Radonin kertymät Kreikassa Lehdistössä julkaistujen tietojen mukaan Kreikan hallitus ei ole ryhtynyt suorittamaan kansallista radon-tarkastusta, vaikka Ateenan yliopiston viimeaikainen tutkimusohjelma osoitti, että jopa sellaisessa kaupungissa, jossa radon-kertymät ovat alhaiset, kuten Kalamatassa, Radiation Protection Dosimetry -lehdessä (Vol. 93, No. 1, 2001) julkaistut radon-kertymät olivat 5 prosentissa tutkimusryhmän tutkimista paikoista yli sen arvon, jonka katsotaan olevan toimenpiteisiin ryhtymisen raja. 1. Onko Kreikan hallitus ottanut kantaakseen radoniin liittyviä velvoitteita suhteessa EU:hun, ja jos vastaus on kyllä, onko se täyttänyt nämä velvoitteet? 2. Onko komissiolla käytettävissään tietoja radonin arvoista Kreikassa ja jos näin on, mitä tietoja? 3. Mitä vaikutuksia radonilla voi olla kansanterveyteen? Margot Wallströmin komission puolesta antama vastaus (10. lokakuuta 2001) Komissio antoi jäsenvaltioille vuonna 1990 suosituksen(1), joka koski altistumista korkeille radon-pitoisuuksille sisätiloissa ja tästä mahdollisesti aiheutuvaa keuhkosyöpävaaraa joillakin alueilla Euroopassa. Yhdessä toimenpidesuosituksista jäsenvaltioita pyydetään laatimaan kriteerit sellaisten alueiden tunnistamiseksi, joilla todennäköisesti esiintyy korkeita radon-pitoisuuksia sisätiloissa. Jäsenvaltiot ovat tämän johdosta suorittaneet kansallisia selvityksiä kartoittaakseen ongelman laajuuden ja yksilöidäkseen radonille alttiita alueita. Tuloksista tiedotettiin vaikutusten kohteeksi joutuneelle väestölle. Jäsenvaltioilla ei ole velvollisuutta toimittaa näitä tietoja komissiolle. Mitä tulee radoniin työpaikoilla, perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta 13 päivänä toukokuuta 1996 annetussa neuvoston direktiivissä N:o 96/29/Euratom(2) jäsenvaltioita vaaditaan lisäksi määrittelemään tutkimusten tai muiden asianmukaisten menetelmien perusteella mahdolliset kyseeseen tulevat työtehtävät, esimerkiksi kylpylöissä, luolissa, kaivoksissa, maanalaisissa työpaikoissa ja määritellyillä alueilla olevissa maanpäällisissä työpaikoissa (VII osasto, 40 artikla). Komissio on tietoinen eri radon-tutkimuksista Kreikassa, mutta sillä ei ole tietoa kansallisen selvityksen tuloksista. Tämä ei kuitenkaan tarkoita minkään sitoumuksen tai oikeudellisen velvoitteen laiminlyöntiä. Vaikka Euratomin perustamissopimuksen 36 artiklan mukaan jäsenvaltioiden onkin annettava komissiolle tietoja vesistöjen, ilman ja maaperän radioaktiivisuustasosta, tämän vaatimuksen ei ole koskaan katsottu soveltuvan radon-tasoihin, eikä radonia ole mainittu Euroopan atomienergiayhteisön perustamissopimuksen 36 artiklan soveltamisesta ympäristön radioaktiivisuustasojen valvonnassa väestön altistumisen arvioimiseksi 8 päivänä kesäkuuta 2000 annetun komission suosituksen radionuklidiluokkien luetteloon(3), eivätkä radonin hajoamistuotteet kuulu kokonaisbeeta-aktiivisuus-luokkaan. Komissio suosittelee edelleen, että jäsenvaltiot määrittävät säteilyn viitetason, jonka ylityttyä harkittaisiin toimenpiteitä. Viitetaso olisi olemassa olevissa asunnoissa 400 becquereliä (Bq) kuutiometrissä (m3). Lisäksi komissio suosittelee, että jäsenvaltiot tiedottavat niille kansalaisille, joita asia koskee, raja-arvon ylittävien radonpitoisuuksien mahdollisista alentamistoimenpiteistä. (1) 90/143/Euratom: Komission suositus, annettu 21. helmikuuta 1990, yleisön suojelemisesta altistumisesta radonille sisätiloissa. (2) EYVL L 159, 29.6.1996. (3) EYVL L 191, 27.7.2000.